ຂ່າວ: ວິລະສະໄໝ
ພາບ: ແສງອາລຸນ
ໃນວັນທີ 13 ກັນຍາ 2022 ຄະນະຈັດຕັ້ງສູນກາງພັກ (ຄຈສພ) ໄດ້ຈັດພິທີປາຖະກະຖາວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ (ສນຫລ) ຄົບຮອບ 20 ປີ ແລະ ປະກາດການປັບປຸງກົງຈັກການຈັດຕັ້ງ ແລະ ແຕ່ງຕັ້ງ-ສັບຊ້ອນພະນັກງານພາຍໃນຈຳນວນໜຶ່ງ ໂດຍການເຂົ້າຮ່ວມຂອງສະຫາຍ ນາງ ສີໃສ ລືເດດມູນສອນ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ, ມີສະຫາຍ ນາງ ບຸດສະດີ ທະນະເມືອງ ກຳມະການສູນກາງພັກ, ຮອງເລຂາຄະນະພັກ, ຮອງຫົວໜ້າຄະນະຈັດຕັ້ງສູນກາງພັກ, ມີຄະນະພັກ ຄຈສພ ແລະ ພະນັກງານ-ລັດຖະກອນພາຍໃນສຳນັກງານຄະນະຈັດຕັ້ງສູນກາງພັກເຂົ້າຮ່ວມຢ່າງພ້ອມພຽງ.
ໃນພິທີໄດ້ຈັດເປັນ 2 ວາລະ ຄື: ວາລະທຳອິດໄດ້ຈັດພິທີປາຖະກະຖາເລົ່າມູນເຊື້ອວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວ ຄົບຮອບ 20 ປີ (9/9/2002 - 9/9/2022) ໂດຍໃຫ້ກຽດປາຖະກະຖາຂອງສະຫາຍ ປອ ວິສຸກ ພົມພິທັກ ຄະນະພັກ, ຮອງຫົວໜ້າຄະນະຈັດຕັ້ງສູນກາງພັກ ເຊິ່ງສະຫາຍໄດ້ຍົກໃຫ້ເຫັນມູນເຊື້ອການເຕີບໃຫຍ່ຂະຫຍາຍຕົວຂອງສະຫະພັນນັກຮົບເກົ່າແຫ່ງຊາດລາວຕະຫຼອດໄລຍະ 20 ປີຜ່ານມາ ໄດ້ປະຕິບັດພາລະບົດບາດ ແລະ ໜ້າທີ່ ເປັນອົງການຈັດຕັ້ງການເມືອງ-ສັງຄົມໜຶ່ງ ຢູ່ໃນລະບົບການເມືອງຂອງລະບອບປະຊາທິປະໄຕປະຊາຊົນ ໃຕ້ການນຳພາຂອງພັກປະຊາຊົນປະຕິວັດລາວ, ເປັນເສນາທິການໃຫ້ສູນກາງພັກ ແລະ ລັດຖະບານໃນການເຕົ້າໂຮມຄວາມສາມັກຄີ, ສຶກສາອົບຮົມນັກຮົບເກົ່າໃນການປົກປັກຮັກສາ ແລະ ເສີມຂະຫຍາຍທາດແທ້ມູນເຊື້ອປະຕິວັດ, ເປັນກຳລັງແຮງປົກປັກຮັກສາ ແລະ ພັດທະນາປະເທດຊາດ. ນັບແຕ່ມື້ສ້າງຕັ້ງຈົນຮອດປະຈຸບັນ ສນຫລ ໄດ້ຜ່ານການຈັດຕັ້ງປະຕິບັດມະຕິກອງປະຊຸມໃຫຍ່ອົງຄະນະພັກຂອງຕົນ 3 ສະໄໝ ແລະ ໄດ້ດຳເນີນການຈັດຕັ້ງປະຕິບັດມະຕິກອງປະຊຸມໃຫຍ່ຜູ້ແທນນັກຮົບເກົ່າທົ່ວປະເທດ ຄັ້ງທີ IV ພາຍໃຕ້ຄຳຂັວນ: “ເພີ່ມທະວີການນຳພາຂອງພັກຕໍ່ຂົງເຂດນັກຮົບເກົ່າ, ປະຕິບັດແນວທາງປ່ຽນແປງໃໝ່ຂອງພັກ, ອອກແຮງປົກປັກຮັກສາ ແລະ ເສີມຂະຫຍາຍທາດແທ້ມູນເຊື້ອປະຕິວັດ, ຮັດແໜ້ນຄວາມສາມັກຄີທົ່ວປວງຊົນລາວທັງຊາດ ແລະ ຖັນແຖວນັກຮົບເກົ່າ, ຍົກສູງບົດບາດເປັນຕົວແທນແຫ່ງສິດຜົນປະໂຫຍດອັນຊອບທຳຂອງນັກຮົບເກົ່າ”.
ໃນວາລະທີສອງ ໄດ້ຈັດພິທີປະກາດການປັບປຸງກົງຈັກການຈັດຕັ້ງ ແລະ ແຕ່ງຕັ້ງ-ສັບຊ້ອນພະນັກງານພາຍໃນຈຳນວນໜຶ່ງ ດັ່ງນີ້:
ປະຈຸບັນ ຄະນະຈັດຕັ້ງສູນກາງພັກ ປະກອບມີ 6 ກົມ, 1 ຫ້ອງການ ແລະ 1 ສູນທຽບເທົ່າກົມ ຄື: 1. ກົມກໍ່ສ້າງພັກ, 2. ກົມກໍ່ສ້າງພະນັກງານ, 3. ກົມຄຸ້ມຄອງພະນັກງານ, 4. ກົມກົງຈັກການຈັດຕັ້ງ ແລະ ກົດລະບຽບພັກ, 5. ກົມຈັດຕັ້ງ-ພະນັກງານ, 6. ກົມໂຄສະນາກໍ່ສ້າງພັກ-ພະນັກງານ, 7. ຫ້ອງການ ແລະ 8. ສູນພັດທະນາວຽກງານຈັດຕັ້ງ; ທົ່ວສຳນັກງານມີພະນັກງານ-ລັດຖະກອນ ທັງໝົດ 256 ຄົນ, ຍິງ 116 ຄົນ, ໃນນີ້ ມີພະນັກງານບຳນານ 53 ຄົນ, ຍິງ 26 ຄົນ.
ໃນໂອກາດທີ່ມີຄວາມໝາຍສຳຄັນນີ້ ສະຫາຍ ນາງ ສີໃສ ລືເດດມູນສອນ ກໍາມະການກົມການເມືອງສູນກາງພັກ, ເລຂາທິການສູນກາງພັກ, ຫົວໜ້າຄະນະຈັດຕັ້ງສູນກາງພັກ ໄດ້ໃຫ້ກຽດມີຄຳເຫັນໂອ້ລົມຕໍ່ພິທີ ເຊິ່ງສະຫາຍໄດ້ເນັ້ນໜັກໃຫ້ບັນດາສະຫາຍທີ່ຖືກແຕ່ງຕັ້ງ-ສັບຊ້ອນຮັບໜ້າທີ່ໃໝ່ ພ້ອມດ້ວຍພະນັກງານ-ລັດຖະກອນທົ່ວສຳນັກງານ ຈົ່ງພ້ອມກັນຮຽນຮູ້ວຽກງານໃໝ່ ແລະ ສ້າງຄວາມຄຸ້ນເຄີຍກັບສະພາບແວດລ້ອມອ້ອມຂ້າງໃໝ່, ມີຄວາມທຸ່ນທ່ຽງ-ເຊື່ອໝັ້ນຕໍ່ການຈັດຕັ້ງ, ເອົາໃຈໃສ່ຄົ້ນຄວ້ານິຕິກຳຕ່າງໆໃຫ້ເລິກເຊິ່ງ ພ້ອມກັບມີການປັບປຸງໃຫ້ສອດຄ່ອງກັບສະພາບຄວາມຮຽກຮ້ອງຕ້ອງການໃນແຕ່ລະໄລຍະ ເພື່ອຮັບປະກັນການເປັນເສນາທິການໃຫ້ຄະນະພັກ ຄຈສພ ເຮັດສຳເລັດໜ້າທີ່ການເມືອງທີ່ໄດ້ຮັບມອບໝາຍ.